钦定古今图书集成/历象汇编/历法典/第001卷 > 陶唐氏
## 钦定古今图书集成/历象汇编/历法典/第001卷 > 陶唐氏

### 帝尧陶唐氏命羲和作历象以授人时定闰月以成岁

按《书经尧典》：“乃命羲和，钦若昊天，历象日月星辰，敬
授人时。”

〈孔传〉重黎之后羲氏、和氏，世掌天地四时之官。〈蔡注〉历纪数之书，象观天之器。〈大全〉朱子曰：羲和即是那四子。或云有羲伯、和伯共六人，未必是王氏曰：“昔少昊氏命官，凤鸟氏司历，元鸟氏司分，伯赵氏司至，青鸟氏司启，丹鸟氏司闭，位五鸠、五雉、九扈之上。古圣人重历数如此。尧世步占曰钦，曰敬，最为详严。及夏，羲、和合为一，其职已略。至周为太史，正岁年以序事，以下大夫为之。冯相氏掌日月星辰”，以中士为之，则其官益轻。盖创端建始，推测天度，非上哲有所不能及。成法已具，有司守之，亦可步占。所以始重终轻，亦其势然也。

分命羲仲，宅嵎夷，曰“旸谷。”寅宾出日，平秩东作。日中
星鸟，以殷仲春。厥民析，鸟兽孳尾。

〈孔传〉东表之地称“嵎夷。”日出于谷而天下明，故称“旸谷。”旸谷、“嵎夷”一也。〈蔡注〉此下四节，言历既成而分职以颁布，且考验之，恐其推步之或差也。嵎夷，旸谷，羲仲所居官次之名。盖官在国都，而测候之所则在于嵎夷东表之地也。寅，敬也。宾礼接之如宾客也。“出日”，方出之日，盖以春分之旦，朝方出之日而识其初出之景也。“平均秩序。”作，起也。东作，春月岁功方兴，所当作起之事也。盖以历之节气早晚，均次其先后之宜，以授有司也。日中者，春分之刻，于夏永冬短，为适中也。星鸟，南方朱鸟七宿，殷中也。春分，阳之中也。析，分散也。冬寒，民聚于隩。至。是则以民之散处，验其气之温也。乳化曰“孳”，交接曰尾。〈大全〉朱氏曰：“寅宾求之于日星鸟，求之于夜厥民。析非使民如此，民自是如此；孳尾亦是鸟兽自然如此，如今《历书》纪鸣鸠拂羽等事。‘平秩东作之类，只是如今谷雨芒种之节候尔’。”林氏曰：“东作，谓万物发生于东，非全取农作之义。”

申命羲叔，宅《南交》。平秩南讹，敬致日永。星火，以正仲
夏。厥民因，鸟兽希革。

〈孔传〉《南交》，言夏与春交。讹，化也。掌夏之官，平叙南方化育之事，敬行其教，以致其功。因谓老弱，因就在田之丁壮以助农也。〈蔡注〉南交，南方交阯之地。陈氏曰：“南交”下当有“曰明都”三字，讹。化也，谓夏月时物长盛，所当变化之事也。“敬致”，《周礼》所谓冬夏致日，盖以夏至之日中祠日而识其景，如所谓日至之景。尺有五寸，谓之地中者也。永，长也。昼，六十刻也。星火，大火也。正者，夏至阳之极，午为正阳位也。因析而又析，以气愈热而民愈散处也。希革，鸟兽毛希而“革”易也。

分命和仲，宅西曰昧谷。寅饯纳日，平秩西成。宵中星
虚，以殷仲秋。厥民夷，鸟兽《毛毨》。

〈孔传〉日入于谷而天下冥，故曰“昧谷。”饯，送也。日出言导，日入言送，因事之宜。秋，西方，万物成，平序，其政助成物。夷，平也。老壮在田与夏平。〈蔡注〉西谓西极之地，饯礼送行者之名。纳日，方纳之日也。盖以秋分之莫，夕方纳之日而识其景也。西成，秋月物成之时，所当成就之事也。宵，夜也。宵中者，秋分夜之刻，于夏冬为适中也。昼夜亦各五十刻，举夜以见日

故曰：“宵星虚。” 北方元武七宿之虚星，亦曰殷者秋分，阴之中也。夷，平也，暑退而人气平也。毛毨，鸟兽，毛落更生，润泽鲜好也。

申命和叔宅朔方，曰“幽都”，平在朔《易》。日短星昴，以正
仲冬。厥民隩，鸟兽氄毛。

〈蔡注〉朔方，北荒之地，万物至此死而复苏，犹月之晦而有朔也。日行至是则沦于地中，万象幽暗，故曰“幽都在察”也。朔易，冬月岁事已毕，除旧更新，所当改易之事也。日短，昼四十刻也。星昴，西方白虎七宿之昴宿，亦曰正者，冬至险之极，子为正，阴之位也。隩室之内也，气寒而民聚于内也。氄毛，鸟兽生耎毳细毛以自温也。按此冬至日在虚昏中昴，今冬至日在斗昏中壁中星不同者，盖天有三百六十五度四分度之一，岁有三百六十五日四分日之一。天度四分之一而有馀，岁日四分之一而不足，故天度常平运而舒，日道常内转而缩。天渐差而西，岁渐差而东，此岁差之由，唐一行所谓岁差者是也。

帝曰：“咨！汝羲暨和。期三百有六旬有六日，以闰月定
四时成岁。允釐百工，庶绩咸熙。”

〈孔传〉“匝四时曰期。”一岁十二月，月三十日，正三百六十日，除小月六为六日，是为一岁有馀。十二日未盈三岁，是得一月，则置闰焉，以定四时之气节，成一岁之历象。〈孔疏〉周天三百六十五度四分度之一，而日日行一度，则一期三百六十五日四分日之一。此言三百六十六日者，王肃云：四分日之一，又入六日之内，举全数以言之，故云三百六十六日也。《传》又解所以须置闰之意，皆据大率以言之。云一岁十二月，月三十日，正三百六十日也。除小月六，又为六日。今经云三百六十“六日”，故云“馀十二日不成期”，以一月不整三十日，今一年馀十二日，故未至盈满三岁，是得一月，则置闰也。